Informácia o priebehu a výsledkoch oficiálnej návštevy predsedu vlády Rumunska Adriana Nastaseho v Slovenskej republike v dňoch 5.-6. marca 2003

V dňoch 5.-6. marca 2003 uskutočnil na pozvanie predsedu vlády SR M. Dzurindu oficiálnu návštevu SR premiér Rumunska A. Nastase s manželkou. V jeho sprievode boli aj minister zahraničných vecí Rumunska M. Geoana, minister dopravy a verejných prác M. Mitrea a minister–generálny sekretár vlády Rumunska S. Mihailescu. A. Nastase rokoval s predsedom vlády SR M. Dzurindom a bol prijatý predsedom NR SR P. Hrušovským. Bola podpísaná medzivládna dohoda o vnútrozemskej  vodnej doprave, ktorú podpisoval minister dopravy, pôšt a telekomunikácií SR P. Prokopovič a minister dopravy a verejných prác Rumunska M. Mitrea. 
Premiér Nastase na pôde Univerzity Komenského v Bratislave predniesol prednášku na tému: „Európsky projekt – jeho minulosť, prítomnosť a budúcnosť.“ Vzdal v nej hold krajanovi a diplomatovi Nicolae Titulescovi, ktorý v roku 1937 pri príležitosti udelenia  doctorátu honoris causa vystúpil na pôde UK s prednáškou o potrebe zjednotenia Európy a solidarity medzi národmi. UK v Bratislave udelila A. Nastasemu Veľkú zlatú medailu. 
Premiéri spoločne otvorili ekonomické fórum slovenských a rumunských podnikateľov (6.3.2003). 
A. Nastase navštívil aj Zvolen, kde sa stretol s primátorom mesta V. Maňkom a s rumunskou delegáciou i slovenským sprievodom si uctil pamiatku takmer 11 000 padlých rumunských vojakov z II. svetovej vojny pochovaných na zvolenskom vojenskom cintoríne. A. Nastase prezentoval ochotu rumunskej vlády spolupodieľať sa na rekonštrukcii náhrobných kameňov rumunských vojakov (sú vytrhané všetky kovové tabule s menami) a hlavného pamätníka.  

Obsah rokovaní:

Slovensko–rumunské vzťahy

•	Obaja premiéri konštatovali vynikajúcu úroveň vzájomných slovensko-rumunských vzťahov, bez otvorených otázok, ktoré sprevádza priateľský a konštruktívny dialóg na všetkých úrovniach. Na obidvoch stranách je vôľa tento intenzívny politický dialóg naďalej udržiavať. 
•	M. Dzurinda priaznivo hodnotil obchodný obrat medzi SR a Rumunskom, ktorý je výrazne v prospech SR. Obchodná výmena sa pohybuje pod 200 mil. USD. Rumunská strana si želá vylepšenie tejto bilancie. Za týmto účelom rumunského premiéra na jeho ceste sprevádzala i početná skupina rumunských podnikateľov (viac než 30 firiem), ktorí sa zúčastnili spoločného ekonomického fóra.
•	Predseda vlády SR potvrdil zvyšujúci sa záujem ďalších slovenských firiem o obchodovanie a ďalšie ekonomické aktivity s Rumunskom.
•	SR i Rumunsko si želajú vzájomné oživenie cestovného ruchu. M. Dzurinda navrhol a A. Nastase privítal myšlienku zorganizovania fóra pre turistické agentúry oboch krajín. Rumunsko zaujímajú skúsenosti Slovenska s rozvojom zimných športov (lyžiarske a vysokohorské strediská a budovanie infraštruktúry).   
•	A. Nastase ponúkol ďalšie možnosti investovania slovenských podnikateľov v Rumunsku, napr. do vytvorenia vlastných slovenských terminálov v čiernomorskom prístave Konstanca (napr. srbská strana intenzívne využíva na prepravu obilia) , alebo do ďalšieho rozvoja dunajskej plavby. 
•	Rumunská strana prejavila záujem o skúsenosť SR s vykurovaním veľkých miest, nakoľko Rumunsko práve hľadá optimálny model modernizácie svojich teplární. Táto téma je dnes v Rumunsku jednou z dôležitých politických tém komunálnej politiky. M. Dzurinda informoval, že SR pri vykurovaní veľkých miest zväčša využíva technológiu paroplynových cyklov (kogeneračné jednotky). Zároveň konštatoval, že existuje záujem slovenských energetických podnikov (SEZ Tlmače a Elektrovod Bratislava) podieľať sa na rekonštrukcii tepelných elektrární v okolí hlavného mesta Bukurešť.
•	V Rumunsku sa v súčasnosti plánuje reforma administratívnej správy krajiny a preto by uvítalo informácie od predstaviteľov SR, ktorá reformu verejnej správy ukončí 1.1.2004 finalizáciou prechodu kompetencií na miestnu samosprávu. Predseda vlády SR prisľúbil pomoc odborníkov a príslušné podklady.
•	M. Dzurinda potvrdil záujem SR spolupracovať s Rumunskom v boji proti organizovanému zločinu a v tejto súvislosti vyjadril nádej, že pripravovaná medzivládna dohoda o spolupráci v boji proti organizovanej trestnej činnosti, terorizmu, nedovolenému obchodovaniu s omamnými a psychotropnými látkami a inej trestnej činnosti bude čoskoro pripravená na podpis.
•	SR má záujem tiež o cezhraničnú spoluprácu s Rumunskom. Je pripravená podeliť sa o informácie z prípravy na schengenský režim na našej východnej hranici. Rumunská strana by uvítala výmenu skúseností so slovenským ministrom vnútra v Bukurešti.
•	Slovensko sa zapája do rakúsko-rumunskej iniciatívy Proces podunajskej spolupráce.

Integrácia do EÚ a NATO

•	M. Dzurinda a A. Nastase vyjadrili spokojnosť s pozvaním oboch krajín do NATO na summite v Prahe. Bol ocenený i formát spolupráce krajín V10, v ktorom obe krajiny zohrali aktívnu úlohu. 
•	Bola nastolená i otázka spolupráce parlamentov SR a Rumunska s cieľom koordinovať aktivity v súvislosti s ratifikačným procesom do NATO. Koordinácia a výmena názorov je nutná i v záujme vyhnutia sa kolíznym situáciám a správnej reakcie na nové javy (napr. slovinské referendum o vstupe do NATO, ktorého výsledok je nejasný).  
•	Slovenská a rumunská strana sa zhodujú aj v predstave o ratifikácii prístupových dokumentov do NATO v parlamentoch 19 členských štátov Aliancie v jednom balíku.
•	Obe strany pripúšťajú, že iracká kríza môže mať určitý dopad na ratifikačný proces v členských krajinách NATO i v kandidátskych a je potrebné sa na to pripraviť. Uvítali záujem americkej strany ukončiť proces ešte do leta t.r. a predpokladajú rýchlu ratifikáciu i ďalšími členmi. 
•	SR je spokojná so závermi kodanského summitu EÚ, kde i pre Rumunsko bol prijatý konkrétny postup i predpokladaný termín vstupu – rok 2007. V SR sa referendum o vstupe do EÚ uskutoční v dňoch 16.-17. mája 2003. 
•	Rumunsko uvíta skúsenosti slovenských odborníkov (napr. príprava funkcionárov EÚ, ich nábor, financovanie, administratívna reforma...), ako aj podporu SR pri finalizácii negociácií Rumunska s EÚ do konca roku 2004. Rumunsko sa obáva, že po prijatí 10 kandidátskych krajín do EÚ v roku 2004 by sa rokovania s novou EK mohli skomplikovať, čo by zbrzdilo rumunské šance na členstvo v EÚ v roku 2007.
•	Rumunsko nemá zásadné výhrady voči francúzsko-nemeckému návrhu inštitucionálnej reformy EÚ a chce participovať na diskusii o nej.
•	A. Nastase odovzdal M. Dzurindovi správu o pokroku Rumunska na ceste do EÚ.

Medzinárodná kríza okolo Iraku

•	Pozície SR a Rumunska sa v zásade zhodujú aj v názore na riešenie súčasnej krízy okolo Iraku. Obe krajiny stoja na pozíciách transatlantického partnerstva, sú spojencami USA a medzinárodnej koalície na odzbrojenie Iraku.
•	SR i Rumunsko zdôrazňujú význam i potrebu transatlantického partnerstva, ktoré nie je v rozpore s budovaním jednotnej Európy. Ani SEBOP nemôže v žiadnom prípade ísť proti NATO, ale paralelne popri Aliancii. 
•	Rumunský predseda vlády odmietol snahu niektorých krajín v tejto súvislosti podsúvať rozdelenie krajín na „proeurópske“ a „proamerické“. 
•	Partneri sa zhodli v názore, že táto kríza bude mať dopad tak na budúcu organizáciu sveta ako aj na samotné NATO.
•	A. Nastase zdôraznil potrebu vzájomných konzultácií, aby krajiny ako sú SR a Rumunsko boli pripravené zaujať spoločný postoj k budúcim udalostiam. 

Zákon o Maďaroch žijúcich v susedných krajinách (ZZM)

•	Obidvaja partneri ocenili užitočný vzájomný dialóg i spoluprácu svojich expertov v problematike ZZM. 
•	Stanovisko SR i Rumunska je jasné: Naďalej odmietame exteritoriálne a diskriminačné prvky ZZM.
•	SR má s MR uzavretú Základnú zmluvu a v jej rámci chce posudzovať aj všetky návrhy týkajúce sa otázok ďalšieho zlepšovania podmienok života príslušníkov národnostných menšín. Pre SR Zákon nie je témou na bilaterálnu dohodu.
•	SR by podľa predsedu NR SR P. Hrušovského nerada prijímala protiopatrenia voči ZZM, ale i o takomto variante treba uvažovať. 
•	A. Nastase označil slovenský a rumunský prístup k otázke ZZM za veľmi podobný až identický. Rumunsko s nevôľou vníma maďarské zdržiavanie poskytnutia nového znenia Zákona. Podľa Nastaseho, ZZM nie je problémom rumunsko-maďarských vzťahov alebo slovensko-maďarských vzťahov, ale problémom MR kvôli rozporu ZZM s európskymi normami. Diskusia o ZZM však vytvára dojem, že susedia MR nie sú schopní postarať sa o menšiny na svojom území. 
•	Stratégiu oboch krajín preniesť problematiku ZZM na pôdu medzinárodných organizácií (RE, OBSE, EÚ) považujú A. Nastase aj M. Dzurinda za prospešnú. V tejto súvislosti je nevyhnutné pozorne sledovať konanie MR v rámci budúcej európskej konštrukcie. Maďarsko sa bude pokúšať preniesť svoje vnímanie menšinovej problematiky aj do európskych inštitúcií tak, ako to teraz robí na regionálnej úrovni.
•	Obaja premiéri privítali schválenie textu „Jürgensovej správy“ vo Výbore pre právne veci a ľudské práva PZ RE a zhodli sa na potrebe „pevného, ale elegantného postoja“.
•	M. Hort, predseda poslaneckého klubu SDKÚ ocenil jasné stanovisko Rumunska k ZZM. 
•	SR a Rumunsko sa budú naďalej navzájom informovať o vývoji v tejto otázke.

Závery:

Návšteva premiéra A. Nastaseho potvrdila, že Rumunsko predstavuje pre SR tradičného a neproblémového partnera. Prispela k ďalšiemu prehĺbeniu spolupráce a vzájomného porozumenia medzi SR a Rumunskom aj do budúcnosti.

Z rokovaní vyplynulo

•	Zabezpečiť stretnutie slovenských zástupcov z oblasti cestovného ruchu s rumunskými partnermi za účelom prediskutovania otázok rozvoja turizmu medzi oboma krajinami a s cieľom poskytnúť Rumunsku slovenskú skúsenosť s fungovaním stredísk zimných športov
Zabezpečenie: stretnutie sa uskutočnilo počas neformálnej večere podávanej predsedom vlády SR dňa 5. marca 2003. SR bola zastúpená p. I. Magátovou – generálnou riaditeľkou Slovenskej asociácie cestovného ruchu.

•	Zabezpečiť stretnutie rumunských predstaviteľov s expertmi SR v oblasti vykurovania veľkých miest, či zástupcami slovenských teplární.
Zabezpečenie: stretnutie prebehlo počas neformálnej večere dňa 5. marca 2003. SR zastupená M. Durankom – generálnym riaditeľom Sekcie výrobných a sieťových odvetví, výkonov zakladateľských a akcionárskych práv MH SR.

•	Zintenzívniť rokovania s rumunskými partnermi ohľadom medzivládnej dohody o spolupráci v boji proti organizovanej trestnej činnosti, terorizmu, nedovolenému obchodu s omamnými a psychotropnými látkami a inej trestnej činnosti s cieľom skorého podpísania dohody – počas plánovanej návštevy ministra vnútra SR v Rumunsku na jeseň 2003.

•	Poskytnúť rumunskej delegácii kópiu ostatného listu predsedu vlády SR M. Dzurindu pre komisára EÚ G. Verheugena k otázke ZZM (z februára 2003).
Zabezpečenie: Kópiu poskytol Odbor ľudských práv MZV SR dňa 5. marca 2003.

•	Slovenský predseda vlády súhlasil so svojou účasťou na stretnutí premiérov 7 krajín pozvaných na pražskom summite NATO. Stretnutie sa má uskutočniť v Rumunsku v dňoch 4.-5. apríla 2003. Podieľať sa na príprave tejto návštevy.
Zodpovedá: ÚV SR a MZV SR

•	Naďalej s Rumunskom konzultovať vývoj okolo Zákona o Maďaroch v susedných štátoch.

•	Napomáhať integráciu Rumunska do EÚ v oblastiach rumunského záujmu konkrétnymi formami spolupráce (napr. školenie odborníkov, poskytovanie materiálov a odovzdávanie skúseností).

•	Poskytnúť Rumunsku text zákona o reforme verejnej správy SR, o ktorý rumunská strana prejavila záujem.
Zabezpečenie: Kópiu anglickej verzie Zákona č. 302 z roku 2001 o samospráve VÚC – Zákon o samosprávnych krajoch odovzdal rumunskej ambasáde dňa 12. marca 3. teritoriálny odbor MZV SR v spolupráci s MV SR (Odbor legislatívy)

•	Rumunská strana by uvítala návštevu predsedu NR SR P. Hrušovského, ministra zahraničných vecí SR E. Kukana  a ministra vnútra V. Palka v Rumunsku.

•	Rumunský premiér prisľúbil súčinnosť pri hľadaní partnerského mesta v Rumunsku mestu Zvolen. 

•	A. Nastase navrhol a prisľúbil spoluúčasť rumunskej vlády pri rekonštrukcii zničených náhrobkov a pamätníka rumunským vojakom na vojenskom cintoríne vo Zvolene.